雲頂山
作者：薛紹彭
朝代：宋

paragraphs: 山壓衆峰首，寺占紫雲頂。
西遊金泉來，登山緩歸軫。
昨暮下三峽，出谷已延頸。
山名高劍外，回首陋前嶺。
躋攀困難到，頼此晝亦永。
巍巍石城出，步步松徑引。
青霄屋萬楹，下俯二川境。
玉壘連金雁，西軒列阡畛。
青城與岷峨，天際暮雲隠。
少城白烟裏，水墨澹微影。
江流一練带，不復辨漁艇。
東慚梓隘闕，右喜錦川迥。
磐陀石不轉，枯枿弄芒穎。
四更月未出，蕙帳天風緊。
客行弊帤垢，到此凡慮屏。
暫時方外遊，聊愜素心靜。
明朝武江路，拘窘逐炎景。